section_heading: Zločin i zataškavanje
paragraph_text: Odgovorni za zločin bili su pripadnici 2. satnije 1. bojne 130. brigade HV-a. Oni su 11. prosinca 1991. stigli u Paulin Dvor s namjerom da osvete smrt svog suborca koji je ranije poginuo u srpskom granatiranju. Uputili su se prema kući Andrije Bukovića za koju su znali da se u njoj nalazi skupina civila srpske nacionalnosti te ih ubili paljbom iz automatskog oružja te ručnim granatama. 18 ubijenih bili su srpske nacionalnosti dok je 19. žrtva bio Mađar.